ภาคการท่องเที่ยว คาด จีนเข้าไทยในไตรมาสแรก กว่า 300,000 คน พร้อมเน้นย้ำถึงมาตรการโควิดรองรับนักท่องเที่ยว
นายยุทธศักดิ์ สุภสร ผู้ว่าการการท่องเที่ยวแห่งประเทศไทย เปิดเผยถึงการจัดเตรียมความพร้อมรับจีนเปิดประเทศโดยได้คาดการณ์ว่าจะมีนักท่องเที่ยวจีนเดินทางเข้าไทยในช่วง 3 เดือนแรกของปี 2566 กว่า 300,000 คน เปรียบเทียบกับจำนวนนักท่องเที่ยวจีนที่เดินทางเข้าไทยตลอดปี 2565 ที่มีจำนวนประมาณ 274,000 คน โดยจะเริ่มออกเดินทางหลังวันที่ 15 มกราคม ส่วนใหญ่เป็นนักท่องเที่ยวกลุ่มเดินทางด้วยตัวเอง (FIT) และด้วยข้อจำกัดของเที่ยวบินระหว่างกัน จะมีจำนวนหนึ่งที่เดินทางเข้ามาผ่านด่านทางบก เช่น เชียงแสน และหนองคาย โดยมากับรถไฟความเร็วสูงนายยุทธศักดิ์ เปิดเผยเพิ่มเติมว่า การเดินทางเข้าประเทศ ควรใช้แนวปฏิบัติเหมือนการรับนักท่องเที่ยวต่างชาติอื่นๆ โดยไม่เลือกปฏิบัติ แต่อยู่บนพื้นฐานความปลอดภัยของประเทศและคนไทย ไม่เสี่ยงต่อการกลับไประบาดซ้ำ และเตรียมความพร้อมในการรับนักท่องเที่ยวที่จำนวนเพิ่มมากขึ้น เน้นมาตรการป้องกันตนเอง โดยจะแนะนำให้บุคคลากรที่เกี่ยวข้องไปรับวัคซีนเข็มกระตุ้น และนำมาตรการ SHA กลับมาใช้อย่างเข้มข้น ตลอดจนยังให้ความสำคัญกับคุณภาพการให้บริการ ทั้งการให้บริการภาคพื้น จำนวนเที่ยวบิน มัคคุเทศก์ ให้เพียงพอกับจำนวนความต้องการเดินทางที่เพิ่มมากขึ้นทั้งนี้ การท่องเที่ยวแห่งประเทศไทย ปรับคาดการณ์ปี 2566 จะมีนักท่องเที่ยวต่างชาติเดินทางมาเที่ยวไทยมากขึ้นเพิ่มเป็นไม่น้อยกว่า 25 ล้านคน รวมนักท่องเที่ยวจีน หลังจีนเปิดประเทศ ประกาศยกเลิกมาตรการกักตัว จากก่อนหน้านี้ ที่มีการคาดการณ์ว่าจะมีนักท่องเที่ยวต่างชาติเดินทางเข้าไทยไม่น้อยกว่า 20 ล้านคน ไม่นับรวมตลาดจีน